Source: http://www.epi.sk/odborny-clanok/Ostatne-prijmy-fyzickych-osob-1-Zakladne-principy-zdanovania-ostatnych-prijmov.htm
Timestamp: 2019-02-22 00:50:18+00:00

Document:
Ostatné príjmy fyzických osôb; 1. Základné princípy zdaňovania ostatných príjmov
1. Základné princípy zdaňovania ostatných príjmov
Dátum publikácie: 22. 11. 2007
Prameň: Daňový a účtovný poradca podnikateľa / DÚPP - 2008 / DÚPP - 1/2008
1.1 Ostatné príjmy, ktoré sú predmetom dane, podliehajú zdaneniu, ak nie sú od dane oslobodené podľa § 9 ZDP
Podľa § 2 písm. h) ZDP za zdaniteľný sa považuje príjem, ktorý je predmetom dane a nie je od dane oslobodený podľa tohto zákona alebo medzinárodnej zmluvy.
Daň z príjmov fyzickej osoby sa vyznačuje univerzálnosťou. Zdaňujú sa ňou všetky príjmy konkrétneho občana okrem príjmov, ktoré nie sú predmetom dane a príjmov, ktoré sú od dane výslovne oslobodené. Príjmy, ktoré nepredstavujú predmet dane, sú taxatívnym spôsobom vymenované v § 3 ods. 2 a v § 5 ods. 5 ZDP. Príjmy od dane oslobodené sú taxatívnym spôsobom uvedené v ustanoveniach § 9 a § 5 ods. 7 ZDP. Všetky príjmy, ktoré nemožno zatriediť do § 5 – § 7, patria do § 8 ZDP.
V prípade ostatných príjmov prichádza do úvahy oslobodenie od dane podľa § 9 ods. 1 písm. a) – j), ods. 2 písm. j) – r), ako aj podľa niektorých prechodných ustanovení (napr. § 52 ods. 20, 21). Budeme sa nimi podrobnejšie zaoberať pri rozoberaní konkrétnych druhov príjmov.
Pani Milá poberá starobný dôchodok. Vo februári 2007 predala staršiu obývaciu stenu. Tento príjem z predaja hnuteľnej veci je od dane oslobodený podľa § 9 ods. 1 písm. d) ZDP. Pani Milá nemá v roku 2007 zdaniteľné príjmy.
1.2 Do základu (čiastkového základu) dane sa zahŕňa zdaniteľný príjem znížený o výdavky preukázateľne vynaložené na jeho dosiahnutie
Od týchto ostatných príjmov uvedených v § 8 ZDP možno odpočítať len skutočne vynaložené výdavky, ktoré daňovník preukáže hodnovernými dokladmi. Výnimku tvoria len príjmy z príležitostnej poľnohospodárskej výroby, lesného a vodného hospodárstva uvedené v § 8 ods. 1 písm. a) ZDP, ktoré je možné znížiť o „paušálne“ výdavky vo výške 25 % z príjmov (táto percentuálna sadzba sa od 1. 1. 2006 nezvýšila).
Pán Malý je nočným strážnikom v istej inštitúcii. Okrem príjmov zo závislej činnosti má príjmy z predaja zeleniny, ktorú pestuje na vlastnej i prenajatej záhrade, ročne vo výške okolo 100 000 Sk. Pri zdaniteľných príjmoch z príležitostnej poľnohospodárskej výroby si neuplatňuje výdavky skutočné, ale paušálne 25 %. Na porovnanie – samostatne hospodáriaci roľník si môže uplatniť výdavky vo výške 40 % z príjmov.
Vynaloženie výdavkov na dosiahnutie ďalších príjmov patriacich do § 8 musí daňovník preukázať (preukázateľné), ale neúčtuje o nich (nie zaúčtované). V súlade s § 1 zákona č. 431/2002 Z. z. o účtovníctve v znení neskorších predpisov za účtovné jednotky sa považujú len tie fyzické osoby, ktoré podnikajú alebo vykonávajú inú samostatnú zárobkovú činnosť (§ 6 ods. 1 a 2 ZDP), ak preukazujú svoje výdavky vynaložené na dosiahnutie, zabezpečenie a udržanie príjmov na účely zistenia základu dane z príjmov.
Prihliada sa len na výdavky vynaložené na dosiahnutie príjmov. Nemožno si uplatniť výdavky na zabezpečenie a udržanie príjmov, napr. odpisy hmotného alebo nehmotného majetku. Do úvahy tiež neprichádzajú niektoré výdavky špecificky upravené v § 19 – § 20 pre daňovníkov s príjmami podľa § 6 ods. 1 a 2 ZDP, napr. základná sadzba náhrady v prípade použitia motorového vozidla, stravné podľa § 19 ods. 2 písm. p) ZDP a pod.
Pán Hlavatý je vyučeným automechanikom. Pracuje v istej a. s. a mimo pracovného času sa v garáži a na dvore pri svojom rodinnom dome sústavne venuje opravám áut pre známych i neznámych zákazníkov. Jeho činnosť zodpovedá definícii pojmu podnikanie podľa Obchodného zákonníka i zákona č. 455/1991 Zb. o živnostenskom podnikaní v znení neskorších predpisov, ale živnostenské oprávnenie nemá. Za prevádzkovanie živnosti bez živnostenského oprávnenia živnostenský úrad ukladá pokuty. Príjem dosiahnutý aj v rozpore s právnymi predpismi je zdaniteľný. Keďže ide o neoprávnené podnikanie, príjem nepatrí do § 6, ale do § 8 ZDP. Daňovník si môže uplatniť len výdavky preukázateľne vynaložené na dosiahnutie príjmov.
Pri väčšine z týchto príjmov ZDP taxatívnym spôsobom určuje, aké výdavky si možno uplatniť. Preto sa pri analýze konkrétnych jednotlivých druhov príjmov budeme touto problematikou zaoberať dôkladnejšie, teraz si len stručne pripomenieme dikciu § 8 ods. 5 a 6 ZDP.
b) cena veci, cenného papiera alebo opcie zistená v čase nadobudnutia, ak nejde o výdavok podľa písm. a), pričom pri nehnuteľnostiach získaných dedením alebo darovaním sa vychádza z ceny podľa § 25 ZDP,
c) zostatková cena podľa § 25 ods. 3 ZDP, ak ide o majetok, ktorý bol zahrnutý do obchodného majetku, teda o ktorom daňovník účtoval ako o majetku využívanom na podnikanie, inú samostatnú zárobkovú činnosť, resp. na prenájom alebo ho evidoval podľa § 6 ods. 11 ZDP,
e) výdavky súvisiace s nadobudnutím a predajom cenných papierov alebo opcií, pri zamestnaneckých akciách aj suma nepeňažného príjmu uvedeného v § 5 ods. 3 písm. b) zdanená podľa § 35,
f) výdavky vynaložené na obstaranie, vyrobenie, resp. zhotovenie veci vo vlastnej réžii.
1.3 Ak sú výdavky vynaložené na jednotlivý druh príjmu vyššie než dosiahnutý príjem, na tento rozdiel sa neprihliada
V jednotlivých písmenách § 8 ods. 1 ZDP sú uvedené jednotlivé druhy príjmu, teda čo písmeno, to druh príjmu.
V súlade s § 8 ods. 2 ZDP sa teda výdavky môžu uplatniť najviac do výšky príslušného druhu príjmu a na stratu sa neprihliada.
Pán Vysoký mal začiatkom roku 2007 finančné problémy, a tak predal za 160 000 Sk garáž, ktorú kúpil v roku 2005 za 200 000 Sk. Keďže doba medzi nadobudnutím a predajom bola kratšia než päť rokov, príjem podlieha zdaneniu. Pán Vysoký uvedie v daňovom priznaní za rok 2007 príjem 160 000 Sk a výdavok tiež vo výške 160 000 Sk. Na stratu sa neprihliada.
Ak by pán Vysoký okrem garáže predal v roku 2007 ešte jednu nehnuteľnosť, a to so ziskom, napr. v máji 2007 za 530 000 Sk rekreačnú chatku, ktorú kúpil v roku 2004 za 410 000 Sk (doba medzi nadobudnutím a predajom bola opäť kratšia než päť rokov, takže príjem nie je od dane oslobodený). V súlade s § 8 ods. 2 ZDP sa strata a zisk pri tom istom druhu príjmu skumulujú. V daňovom priznaní uvedie celkový príjem z predaja 690 000 Sk a celkový výdavok 610 000 Sk. Čiastkový základ dane predstavuje 80 000 Sk.
Pani Slušná v apríli 2007 previedla svoj obchodný podiel (účasť) na spoločnosti Gama, spol. s r. o., Košice, za 50 000 Sk. Jej splatený vklad do spoločnosti predstavoval 70 000 Sk. Obchodný podiel nadobudla dňom vzniku spoločnosti zápisom do obchodného registra v auguste 2003, pred 1. 1. 2004. Doba medzi nadobudnutím a predajom bola kratšia ako 5 rokov, teda príjem podlieha zdaneniu. Uvedie ho v priznaní za rok 2007. Ako výdavok možno odpočítať vklad do spoločnosti len do výšky príjmu z prevodu 50 000 Sk (na stratu sa neprihliada). Pani Slušná v septembri 2007 predala tiež garáž za 180 000 Sk, ktorú kúpila pred tromi rokmi za 120 000 Sk. Príjem a výdavok uvedie v daňovom priznaní za rok 2007. Rozdiel 60 000 Sk predstavuje čiastkový základ dane. Strata z prevodu obchodného podielu nemôže znížiť zisk z predaja nehnuteľného majetku (iný druh príjmu).
1.4 Väčšina príjmov patriacich do § 8 vstupuje do základu dane a uvádza sa v daňovom priznaní
Väčšina príjmov podľa § 8 sa zdaňuje prostredníctvom podaného daňového priznania, napr. vecná výhra (automobil) z reklamného žrebovania v hodnote 550 000 Sk. Len z príjmov uvedených v ods. 1 písm. i) a j) v peňažnej forme sa daň vyberá zrážkou podľa § 43 ZDP(napr. peňažná cena z verejnej súťaže).
Pani Švárna vyhrala v reklamnom žrebovaní finančnú výhru 10 000 Sk. Usporiadateľ žrebovania z tejto sumy zrazil a daňovému úradu odviedol daň 1 900 Sk. Výherkyni vyplatil 8 100 Sk.

References: § 9
 § 2
 § 3
 § 5
 § 9
 § 5
 § 5
 § 7
 § 8
 § 9
 § 52
 § 9
 § 8
 § 8
 § 8
 § 1
 § 19
 § 20
 § 6
 § 19
 § 6
 § 8
 § 8
 § 25
 § 25
 § 6
 § 5
 § 35
 § 8
 § 8
 § 8
 § 8
 § 8
 § 43